Projektas

ARCHITEKTŪROS KOKYBĖS VERTINIMO METODIKOS TAIKYMO KAUNO MIESTO SAVIVALDYBĖS TERITORIJOJE GAIRIŲ PROJEKTAS

1 skyrius
Bendrosios nuostatos
1. Kauno miesto savivaldybės architektūros kokybės vertinimo metodikos taikymo Kauno miesto savivaldybės teritorijoje gairės (toliau – Gairės) parengtos vadovaujantis Lietuvos Respublikos architektūros įstatymu,  Lietuvos Respublikos statybos įstatymu, Lietuvos Respublikos teritorijų planavimo įstatymu, Lietuvos Respublikos vietos savivaldos įstatymu ir Architektūros kokybės vertinimo metodika, patvirtinta Lietuvos Respublikos aplinkos ministro 2024 m. balandžio 8 d. įsakymu Nr. D1-112 „Dėl architektūros kokybės vertinimo metodikos patvirtinimo“. 
2. Gairių tikslas pagal Gairėse pateiktus vertinimo būdus ir priemones nustatyti urbanistikos ir architektūros objektų atitiktį architektūros kokybės kriterijams, išvardintiems   Architektūros įstatymo 11 straipsnio 1 dalyje. Gairėmis rekomenduojama vadovautis, vertinant Kauno miesto architektūros ir urbanistikos objektų kokybę regioninėse architektūros tarybose (toliau – RAT), architektūriniuose konkursuose, vertinant statinių, urbanistinių kompleksų, kraštovaizdžio objektų projektinius pasiūlymus, teritorijų planavimo dokumentus, schemas, galimybių studijas ir kitus aktualius dokumentus, kurie rengiami Kauno miesto savivaldybės teritorijoje. 
3. Gairėse vartojamos sąvokos suprantamos taip, kaip jos apibrėžtos Architektūros įstatyme, Statybos įstatyme, Teritorijų planavimo įstatyme, Vietos savivaldos įstatyme, Architektūros kokybės vertinimo metodikoje, patvirtintoje Lietuvos Respublikos aplinkos ministro 2024 m. balandžio 8 d. įsakymu Nr. D1-112 „Dėl architektūros kokybės vertinimo metodikos patvirtinimo“.

2 skyrius
Gairių vertinimo klausimynas ir vertinimo rodiklis
4. Kauno miesto savivaldybė yra suformavusi keturias strategines Kauno miesto kryptis, kurios atspindi miesto identitetą ir viziją. Šios kryptys apibrėžia pagrindinius urbanistinius ir architektūrinius principus, kuriais siekiama kurti sąmoningą, kokybišką, tvarią ir gyventojams patrauklią miesto aplinką. Kiekvienai krypčiai yra suformuoti atskiri principai, atitinkantys pagrindinius formuojamus Kauno miesto architektūrinius ir urbanistinius planavimo kriterijus (1 priedas). Šių principų taikymui ir vertinimui parengtas klausimynas (2 priedas).
Kryptis kompaktiškas miestas
Šia kryptimi siekiama, kad Kaunas toliau vystytųsi kaip kompaktiškas, patogiai pasiekiamas ir pėsčiajam draugiškas miestas. Skatinamas tvarus gyventojų tankumas, formuojama kokybiška gyvenamoji aplinka, kurioje aiškiai atskiriamos viešosios ir privačios erdvės. Viešosios erdvės, skirtos miesto gyvenimui, komercijai ir bendravimui, o privačiosios – gyventojų poilsiui ir privatumui. Siekiant, kad mieste neliktų apleistų pastatų, pastatai projektuojami lankstūs ir lengvai pritaikomi kintantiems visuomenės poreikiams. Pagrindiniai principai: kvartalų dydžiai, gyventojų tankis, erdvių atskyrimas, pritaikymas. 



Kryptis žalias miestas
Šia kryptimi siekiama išsaugoti ir stiprinti Kauno, kaip žalio miesto, identitetą. Ypatingas dėmesys skiriamas svarbiausioms miesto gamtos vertybėms – upėms ir šlaitams. Upės suvokiamos kaip miesto struktūros ašis, o šlaitai saugomi ir pritaikomi rekreacijai. Skatinami žalieji stogai ir fasadai, laidžios dangos, želdiniais integruotos automobilių stovėjimo aikštelės ir lietaus vandens surinkimo ir panaudojimo sprendimai. Žaliosios erdvės projektuojamos daugiafunkcinės, skirtos rekreacijai, sportui, ekologijai ir edukacijai. Pagrindiniai principai: žalioji infrastruktūra, vandens išteklių tvarumas, rekreacijos pritaikymas, pagarba gamtos vertybės. 
Kryptis saugus miestas 
Šia kryptimi siekiama užtikrinti socialinį Kauno miesto saugumą. Siekiama, kad pagrindinės paslaugos – švietimo, sveikatos, kultūros ir laisvalaikio – būtų pasiekiamos per 15 minučių nuo gyvenamosios vietos. Miesto kvartaluose skatinama funkcijų įvairovė, derinant gyvenamąją, komercinę ir visuomeninę paskirtį bei numatant erdves bendruomenės veikloms. Saugumo jausmą viešosiose erdvėse stiprina aktyvūs, komercijai skirti, pastatų pirmieji aukštai, kokybiškas gatvių ir pastatų apšvietimas, gyvybingos viešosios erdvės. Siekiant didinti miesto atsparumą ekstremaliosioms situacijoms, rekomenduojama projektuoti požemines pastatų dalis, kurios prireikus galėtų būti pritaikomos gyventojų priedangoms. Pagrindiniai principai: paslaugų pasiekiamumas, atsparumas, aktyvūs pirmieji aukštai, mišrios funkcijos urbanistinė struktūra. 
Kryptis modernus miestas 
Šia kryptimi siekiama, kad Kaunas išliktų modernios, aukštos architektūrinės kokybės miestu, gerbiančiu savo Kauno modernizmo architektūros ir istorinį paveldą, tačiau kartu išliktų atviru šiuolaikinėms idėjoms. Nauji objektai turi pasižymėti aiškia architektūrine koncepcija, estetiškais tūriniais ir medžiagiškumo sprendimais bei darniai įsilieti į urbanistinį kontekstą. Projektuojant svarbu pagrįsti objekto santykį su aplinka ir įvertinti jo reikšmę miesto architektūros kokybės didinimui. Vertinguose urbanistiniuose kontekstuose nauja architektūra turėtų papildyti esamą struktūrą, o probleminėse teritorijose – gerinti situaciją ir sukurti ilgalaikę urbanistinę, architektūrinę kokybę.  Vis dėl to visais atvejais svarbi architekto individuali kūrybinė idėja, nes Kaunas yra miestas kuriame skatinamas kūrėjo  individualumas ir kūrybiškumas. Pagrindiniai principai: estetika, spalviniai tonai, medžiagiškumas, vietos kontekstas. 
5. Kauno miesto Gairėse suformuoti principai atitinka ir pagrindžia šiuos architektūros kokybės kriterijus: 
1) atitiktis darnaus vystymosi principams – gyventojų tankis, žalioji infrastruktūra, vandens išteklių tvarumas, paslaugų pasiekiamumas, mišrios funkcijos urbanistinė struktūra; 
2) urbanistinis integralumas – kvartalų dydžiai, pagarba gamtos vertybėms, vietos kontekstas; 
3) santykis su paveldėtomis vertėmis – estetika, spalviniai tonai, medžiagiškumas, vietos kontekstas; 
4) aplinka visiems – pritaikymas, rekreacijos pritaikymas, paslaugų pasiekiamumas, mišrios funkcijos urbanistinė struktūra; 
5) sprendinių ekonomiškumas – pritaikymas, žalioji infrastruktūra, vandens išteklių tvarumas, atsparumas, mišrios funkcijos urbanistinė struktūra; 
6) inovatyvumas – žalioji infrastruktūra, vandens išteklių tvarumas, aktyvūs pirmieji aukštai, atsparumas; 
7) funkcionali struktūra – erdvių atskyrimas, rekreacijos pritaikymas, aktyvūs pirmieji aukštai, atsparumas, mišrios funkcijos urbanistinė struktūra;
8) vientisa architektūrinė idėja ir estetika – pagarba gamtos vertybėms, estetika, spalviniai tonai, medžiagiškumas, vietos kontekstas.
6. Vertinimo klausimynas (2 priedas) yra viena iš Gairių dalis, kuria vadovaujamasi vertinant projektus. Kauno miesto savivaldybės administracijos vyriausiasis architektas (toliau – Savivaldybės vyriausiasis architektas) Statybos įstatyme, Teritorijų planavimo įstatyme ir kituose teisės aktuose nustatyta tvarka vertindamas, ar objekto projekto sprendiniai atitinka architektūros kokybės kriterijus, pateikia vertinimą šviesoforo principu:   
6.1. raudona (R) – sprendiniai neatitinka Gairių ir turi būti koreguojami pagal pateiktas pastabas;
6.2. geltona (G) – sprendiniai iš dalies atitinka Gairių kriterijus, tačiau sprendiniai turi būti pagrįsti arba turi būti pateiktas argumentuotas paaiškinimas; 
6.3. žalia (Ž) – sprendiniai atitinka Gairėse nustatytus kriterijus;
6.4. neaktualu (N) –  vertinimas konkrečiam objektui nėra aktualus. 
7. Siekiant įgyvendinti Kauno miesto urbanistikos ir architektūros kryptis, vertinimo klausimyne išskiriami esminiai klausimai, kurie tiesiogiai apibrėžia svarbiausius miesto formavimo principus ir turi didžiausią įtaką architektūros ir urbanistinės aplinkos kokybei. Jų įgyvendinimas užtikrina architektūros kokybės kriterijų taikymą ir prisideda prie darnios, ilgalaikės miesto raidos. Vertinimo klausimyno esminiai klausimai 
yra Nr. 1,2,3,4,9,15,16,17,19,20,22.
8. Projekto sprendiniams pritariama, kai vertinimo klausimyne ne mažiau kaip 70 proc. vertinimų (nevertinant klausimų, pažymėtų kaip „Neaktualu“) yra įvertinti žalia spalva, nė vienas esminis 
klausimas (Nr. 1,2,3,4,9,15,16,17,19,20,22) nėra įvertintas raudona spalva ir Savivaldybės vyriausiasis architektas nepateikia neigiamo vertinimo.
Esminiai klausimai gali būti įvertinti geltona spalva, o kiti likę vertinimo klausimyno klausimai gali būti įvertinti geltona arba raudona spalva. Jeigu bent vienas klausimas įvertintas geltona arba raudona spalva, projekto rengėjas turi pateikti argumentuotą sprendinių pagrindimą, kuriam pritaria Savivaldybės vyriausiasis architektas.
Projekto sprendiniams nepritariama, jeigu nesilaikoma bent vienos iš šiame punkte nustatytų sąlygų.
9. Vertinimo klausimyno klausimas žymimas „Neaktualu“ tik tuo atveju, kai jo reikalavimų objektyviai neįmanoma įvertinti pagal rengiamo dokumento rūšį, apimtį ar sprendinių pobūdį. Sprendimas klausimą žymėti „Neaktualu“ turi būti pagrįstas vertinimo pastabose.



